**Најлепша мама на свијету**

У задацима

су мајке

као из бајке:

благе и миле

попут свиле,

нежне и фине

као балерине.

Загрле тату,

Смеше се брату,

Немају жуте минуте

И никад се не љуте.

Но моја мама

Није фина дама.

Не иде на скијање

Јер штеди за грејање

И јури на све стране

Да нам улепша дане.

Гласно се смеје

И ништа јој тешко није

(једино је јадна

кад је субота радна).

Не занима је мода,

Мало неспретно хода

И требала би на дјету-

Али мени је ипак

Најлепша мама на свету.

Хвала вам маме

ДЕВОЈЧИЦА: Вама које сте нам даровале живот.

 ДЕЧАК:  Које сте нам своју срећу дале,

 ДЕВОЈЧИЦА:  Које сте нам испричале многе приче,

 ДЕЧАК: Које сте с нама и плакати знале…

 СВИ:  Хтели бисмо данас сви ми, деца велика и мала, уз букет пролећног цвећа,рећи вам од

          срца –  ХВАЛА

 ДЕВОЈЧИЦА:  Ал’  празне су, слабе и најлепше речи, ко жедној земљи капљица кише.

 ДЕЧАК: За вашу љубав укоре и шибе ми смо вам дужни далеко више.

 СВИ:  Али  шта да вам дамо за многе сребрене нити у коси, за јецаје тихе из бесаних ноћи, за сузе скривене у пролећној роси ?

 ДЕВОЈЧИЦА: Сву нашу младост и скривене наде,

 ДЕЧАК: Сву нашу радост душе нам младе,

 ДЕВОЈЧИЦА:  Сву нашу срећу из сунчаних дана;

 ДЕЧАК: Све смо то примили из вашега длана.

 СВИ:  Ви сте нас училе како се на молитву руке склапају, како се са шапатом цвећа побожне  молитве стапају. Зато нек звездано небо над стазама вашим отвори недра, нек позлати  светле видике и обзорја пролећна ведра.

 ДЕВОЈЧИЦА:  И много још тога ми не бисмо знали:

 ДЕЧАК:  Да нема среће без капи горчине,

 ДЕВОЈЧИЦА: радости чисте без скривене туге,

 ДЕЧАК:  ни очаја без трачка ведрине.

 СВИ:  И нико на овоме свету није подметнуо сигурније раме под терет наших свакодневних  брига, него што могу наше вољене маме. Зато бисмо хтели данас, сви ми, деца велика и мала, уз китицу пролећног цвећа, рећи вам од срца  ХВАЛА!